ET Euroopa Liidu Teataja C 38/25

Teabe avaldamine vastavalt Euroopa Parlamendi ja nõukogu direktiivile 2001/24/EÜ krediidiasutuste saneerimise ja likvideerimise kohta

KOKKUVÕTE 18. DETSEMBRI 2013. AASTA OTSUSEST, MIS KÄSITLEB ERAKORRALISTE MEETMETE KEHTESTAMIST NOVA LJUBLJANSKA BANKA D.D. SUHTES

(2014/C 38/09)

Vastavalt Sloveenia keskpanga seaduse (Uradni List RS (UL RS; Sloveenia Vabariigi teataja) nr 72/06 (ametlik konsolideeritud versioon) ja nr 59/11) artikli 31 lõikele 1 ja artikli 43 lõikele 1 ning pangandusseaduse (UL RS nr 99/10 (ametlik konsolideeritud versioon), nr 52/11 (parandus), nr 9/11 (ZPlaSS-B), nr 35/11, nr 59/11, nr 85/11, nr 48/12, nr 105/12, nr 56/13, nr 63/13-ZS-K ja nr 96/13; edaspidi „ZBan-1”) artikli 217 lõikele 1 koostoimes artikliga 253, teeb Sloveenia keskpank panga Nova Ljubljanska banka d. d., Trg republike 2, 1520 Ljubljana, Slovenia, suhtes otsuse erakorraliste meetmete kohta ning otsuse alla hinnata kõik panga kvalifitseeruvad kohustused ja suurendada tema aktsiakapitali uute sissemaksete tegemise abil, et taastada pangas tingimused nõutud kapitalimäära saavutamiseks.

Sloveenia keskpank leidis, et pank tegutseb suurenenud riskiga keskkonnas, mis võib põhjustada pangateenuste osutamise loa tühistamise, sest vastavalt hindamisele, mis koostati tegevuse jätkuvuse põhimõtte alusel panga finantsseisundi kohta seisuga 30. september 2013, ei täida pank miinimumkapitalinõudeid. Hindamises võeti arvesse ka täiendavalt nõutud väärtuse langust, mis tuvastati krediidiportfelli sõltumatu analüüsi käigus.

Vastavalt erakorralisele meetmele alla hinnata kvalifitseeruvad kohustused otsustas Sloveenia keskpank hinnata alla kõik panga kvalifitseeruvad kohustused 18. detsembri 2013. aasta seisuga. Need hõlmavad selliseid panga aktsiakapitali ja kohustusi võlausaldajate ees, mis tulenevad allutatud nõuetest, mis panga pankroti korral rahuldataks alles siis, kui kõik panga vastu olevad tavanõuded on rahuldatud.

Erakorraliste meetmete otsuse alusel alla hinnatud kvalifitseeruvad kohustused hõlmavad järgmist:

a) panga aktsiakapital, mis on 184 079 267,12 eurot ja on jaotatud 22 056 378 vabalt võõrandatavaks nimiväärtuseta registreeritud tavaaktsiaks lühinimega NLB, ISIN koodiga SI0021103526 ning emiteeritud Centralna klirinško depotna družba d.d., Ljubljana (keskne väärtpaberite kliiringu ettevõtja; edaspidi „KDD”) hallatavas registreeritud väärtpaberite keskregistris, olles esimese järjekoha kohustus;

b) panga emiteeritud finantsinstrumentidest tulenevad kohustused, mis on järgmised kolmanda järjekoha kohustused: — tähtajatud ujuva ja kasvava intressiga teise kõrgema taseme allutatud hübriidvõlakirjad nimega NOVALI FLOAT 49, ISIN kood NLB XS0208414515, mis on emiteeritud 17. detsembril 2004 ning mida hallatakse registreeritud väärtpaberitena kliiringsüsteemi arvetel, mida haldavad Euroclear Bank SA/NV, Luxembourg and Clearstream Banking SA Luxembourg; — allutatud võlakirjad nimega NLB 26, ISIN kood SI0022103111, mis on emiteeritud 14. juulil 2010 ning mida hallatakse KDD hallatavas registreeritud väärtpaberite keskregistris; need hakkasid intresse kandma 24. mail 2010; — tähtajatu, allutatud ujuva intressiga hübriidlaen, mida makstakse 19. juunil 2007 laenuandjaga Merrill Lynch International Bank Limited, London Branch, sõlmitud lepingu alusel, ning — allutatud laen, mille pank sai laenuandjaga KBC Bank NV Dublin Branch 31. mail 2006 sõlmitud lepingu alusel.

Vastavalt erakorraliste meetmete otsusele vähendati kvalifitseeruvate kohustuste allahindamise tõttu panga aktsiakapital nullini (0). Aktsiakapitali vähendamise tõttu tühistati 18. detsembril 2013 erakorraliste meetmete otsusega panga 22 056 378 aktsiat lühinimega NLB ja ISIN koodiga SI0021103526, mis olid emiteeritud KDD hallatavas registreeritud väärtpaberite keskregistris.

Pärast kvalifitseeruvate kohustuste allahindlust suurendati erakorraliste meetmete otsuse alusel panga aktsiakapitali uute sissemaksete kaudu 18. detsembril 2013.

Erakorraliste meetmete otsuse alusel tegi Sloveenia Vabariik panga 20 000 000 äsja emiteeritud aktsiast koosnevasse aktsiakapitali sissemakse kogusummas 1 551 000 000 eurot. Panga aktsiakapitali suurendamise järel on panga aktsiakapital 200 000 000 eurot ning see on jagatud 20 000 000 nimiväärtuseta aktsiaks. Uued aktsiad emiteeritakse registreeritud aktsiatena; need on vabalt võõrandatavad ja sisestatakse KDD registrisse.

Aktsiakapitali suurendamise järel vastab panga aktisakapital taas Sloveenia keskpanga nõuetele, mis käsitlevad kapitali adekvaatsuse määra.

Vastavalt õigusakti ZBan-1 artikli 253 lõikele 3 käsitatakse erakorralisi meetmeid direktiivis 2001/24/EÜ määratletud saneerimismeetmetena.

Õigusakti ZBan-1 artikli 350a kohaselt võivad aktsionärid, võlausaldajad ja muud isikud, kelle õiguseid mõjutas Sloveenia keskpanga otsus, mis käsitles erakorralisi meetmeid, taotleda Sloveenia keskpangalt kahjude korvamist tingimusel, et nad tõendavad, et erakorraliste meetmete tulemusena tekkinud kahju on suurem kui kahju, mis oleks tekkinud juhul, kui erakorralisi meetmeid ei oleks võetud. Hagi võib esitada Sloveenia keskpanga vastu pädevasse kohtusse Ljubljanas (nt Ljubljana kohalik kohus või ringkonnakohus).

Pank võib kaebuse esitada erakorraliste meetmete otsuse peale Sloveenia Vabariigi halduskohtusse 15 päeva jooksul alates otsuse kättetoimetamisest kõigile juhatuse liikmetele. Panga aktsionärid, kelle märkimisväärne osalus kokku moodustab vähemalt kümnendiku panga aktsiakapitalist, võivad selleks, et kasutada oma õigust kohtulikule kaitsele Sloveenia keskpanga otsuse vastu, mis käsitles panga likvideerimist või erakorralisi meetmeid, taotleda, et panga juhatus või erihaldurid, kui need on määratud, kutsuksid kokku panga aktsionäride üldkoosoleku ja teeksid ettepaneku vabastada ametist isikud, kes on volitatud panka esindama vastavalt õigusakti ZBan-1 artikli 347 lõikele 2, ja määraksid muud isikud esindama panka kohtuliku kaitse menetlustes Sloveenia keskpanga otsuse vastu.